Shakti

Shakti (Dewanagari: शक्ति, IAST: Śakti; bermaksud ‘tenaga, keupayaan, kekuatan, usaha, kuasa, kemampuan’) dalam agama Hindu ialah Kuasa Sejagat yang menggerakkan dan menyokong seluruh kewujudan. Shakti dianggap sebagai bersifat kewanitaan, dan merujuk kepada tenaga atau kuasa yang biasanya digambarkan dalam bentuk peribadi sebagai pasangan perempuan kepada dewa lelaki.

Dalam konteks anutan Hinduisme, shakti (yang berasal daripada Sanskrit shak, "mampu") atau sakti adalah sebuah konsep perwujudan dari aspek dibawa Dewi melambangkan keaktifan, asas dinamik dari kekuatan kewanitaan merentasi alam semesta yang dipercayai mewujudkan tenaga mampu menciptakan, melindungi mahupun memusnahkan.

Dalam kitab-kitab suci Hindu, khususnya Purana dan Tantra, tenaga ini sering digambarkan sebagai berupa dewi dipasangkan dengan suatu dewa sendiri: Saraswati untuk Brahma, Lakshmi untuk Vishnu, Parvati untuk Shiva dan Shachi untuk Indra. "Pasangan-pasangan" ini paling utama dianuti dalam suatu aliran utama disebut sebagai Saktam.

 Gambaran umum 
Falsafah Hindu, berdasarkan Vedanta dan beberapa kumpulan aliran yang berdasarkan Vedanta dan Tantra mempercayai jirim dan tenaga yang muncul dalam alam semesta muncul secara bertahap di mana satuan tenaga tahap getaran dianggap jelas sebagai 'jirim', dan pada tahap yang lain dikenali sebagai 'minda' dan pada tahap yang lain pula sebagai 'nyawa'. Lalu dari sini, sumber kewujudan dan kehidupan semua ciptaan, sama ada pada peringkat jirim, nyawa atau minda, dipercayai datang semuanya dari satu punca yang tunggal.

Brahman (Yang Mutlak) dalam Vedanta dan Sakti atau Devī dalam Tantra adalah sama. Apabila 'tenaga' itu berada dalam keadaan statik, apabila alam semesta belum dicipta, tenaga itu dikenali sebagai Brahman. Andainya Brahman ialah ular yang sedang tidur berlingkar, Śakti ialah ular yang sedang bergerak; andainya Brahman ialah perkataan, Śakti ialah maksudnya; andainya Brahman ialah api, Śakti ialah kuasa pembakarannya. Kedua-duanya tidak boleh diasingkan - satu dalam dua dan dua dalam satu.Swami Harshananda, A Concise Encyclopaedia of Hinduism (Ramakrishna Math, Bangalore: 2008), Vol.3, p.153

 Rupa-Rupa Popular Śakti 

 Gaurī 
Lihat artikel utama Parvati 

Ini ialah salah satu nama Parvati, pasangan Śiva. Gaurī bermaksud  'si putih'. Biasanya, Dia digambarkan sebagai seorang budak perempuan berumur sepuluh tahun. Dia boleh dipuja bersama-sama Śiva sebagai Candrasekhara atau secara berasingan. Gaurī berkulit biru gelap, bermata tiga dan bertangan dua. Dia memegang sekuntum bunga teratai biru pada tangan kanan-Nya. 

Karya seperti Aparajita Sutra menyebut tentang beberapa rupa Gauri seperti Uma, Parvati, Lalita, dan Sri. 

 Rājarājeśwarī 
Dewi di kuil Kailasanatha di Kanchipuram, Tamil Nadu dikenali sebagai Rājarājeśwarī ('Permaisuri kepada raja-raja'). Kuil ini telah dibina oleh Narasimha Varma (II) (695-722 Masihi). Lalita Sahasranama (684) menggunakan nama ini sebagai salah satu nama Lalitā (Tripurasundarī). Di sana, nama ini bermaksud 'seseorang yang menjadi ketua kepada Brahma, Vishnu, Mahesvara dan Kubera'. 

Huraian terperinci tentang Rājarājeśwarī diberikan dalam karya Sodasikalpa. Bhairavītantra pula melihatnya sebagai salah seorang Dasamahavidya (sepuluh rupa Ibu Yang Maha Esa).  

Rājarājeśwarī digambarkan seperti sedang duduk di atas pangkuan Śiva, atas sebuah tahkta dengan lima orang dewa (di sini dipanggil sebagai 'pretas') iaitu Brahma, Viṣṇu, Rudra, Īśvara dan Sadāśiva. Kulit-Nya merah dan rupa-Nya amat cantik dan cerah. Dia mempunyai tiga mata dan bulan sabit menghiasi mahkota-Nya. Matahari dan bulan menjadi subang telinga-Nya. Wajah-Nya ceria dan tenang. Dia memakai pelbagai barang perhiasan dan kalungan bunga yang cantik. 

Rājarājeśwarī dikatakan sebagai rupa sifat Rajas yang sempurna. Dia juga mewakili ilmu yang abstrak dan sering dikenali sebagai Śrīvidya atau ilmu yang baik.Swami Swahananda Hindu Symbology and Other Essays (Sri Ramakrishna Math, Madras) p.33 Menurut Sri Ramakrishna, antara semua dewi yang pernah dilihatnya, Rajarajeswari ialah yang paling cantik. Kamikagama menjelaskan maksud senjatanya
iaitu busur tebu, anak panah bunga, cemeti dan gelung. Busur tebu mencerminkan
akal atau fakulti pemikiran; lima anak panah bunga menggambarkan lima Tanmatra
atau bentuk Bhuta yang boleh menjejaskan pancaindera. Bagi mendapatkan ilmu,
pancaindera dan akal diperlukan. Ilmu boleh menjadi baik atau buruk. Gelung
akan mengikat seseorang kepada ilmu yang baik. Ankusa atau cemeti menunjukkan
bahawa ilmu yang berbahaya harus dikawal seperti seekor gajah yang ganas. 

 Asal-usul 
Penyembahan-Ibu dan kultus-ibu telah wujud sejak zaman Veda. Konsep Aditi - Ibu Dewa-Dewi, penjelmaan alam, dan Ambhrnisukta dan juga Ratrisukta dalam Rig Veda, dengan jelas mengandungi asal-usul penyembahan-Ibu.Swami Harshananda, A Concise Encyclopaedia of Hinduism (Ramakrishna Math, Bangalore: 2008), Vol.3, p.153Menurut Sri Ramakrishna: ‘Brahman dan Sakti adalah sama.
Kamu memanggil-Nya sebagai Brahman. Saya memanggil-Nya sebagai Sakti.’

Walaupun idea tentang Ibu sebagai Tuhan Maha Esa telah wujud
dengan jelas dalam Devi Sukta, Rigveda: “Akulah permaisuri alam semesta ini.” (10.10.125.3.), perkembangan konsep ini dengan sepenuhnya mengambil masa yang
agak lama. 

 Tempat-tempat Suci 

 Saktipeetha 
Terdapat beberapa buah tempat yang berkaitan dengan Sakti atau Tuhan Ibu. Tempat-tempat ini dikenali sebagai Saktipeetha atau Saktipitha, tahkta kesaktian (pitha=tahkta). Lawatan ibadah ke tempat-tempat ini dipercayai akan memberikan pahala. Jumlah tempat-tempat ini telah bertambah daripada 4 hingga 51 atau kadang-kadang sehingga 108. Namun, pada masa kini, wujud 51 tempat yang dikenalpasti sebagai Saktipeetha. Setiap satu 51 Saktipeetha ini dikaitkan dengan 51 abjad Sanskrit, dan satu anggota badan Sakti. Tempat-tempat ini berterabur dalam kawasan India-Pakistan-Bangladesh dan dipercayai amalan Tantra di sini akan membawa pahala atau matlamat tertentu, Misalnya, Kashmira-pitha (dalam kuil Amarnath), dikaitkan dengan abjad 'u' dan dikatakan telinga kiri Dewi telah jatuh di tempat ini. Dewi di sini dikenali sebagai Mahamaya dan Trisandhyesvara, Dewa-Nya. Sebarang mantera yang diucapkan di sini akan terkabul. 

Satu senarai umum Saktipeetha ialah:

 Hingula di Baluchistan (kini di Pakistan), 
 Tarini (Brahmapur, Odisha), 
 Katyayani (Chattarpur, Delhi), 
 Kamakhya (Assam), 
 Kali di Kalighat (Kolkata, West Bengal), 

 Kuil Naina Devi, Himachal 
 Kuil Guhyeshwari Devi (Kathmandu, Nepal), 
 Ambaji (Gujarat), 
 Kuil Vishalakshi (Varanasi), 
 Kanchi (Tamil Nadu), 
 Kanyakasrama (Kanyakumari, Tamil Nadu).
 Rajarajeswari, Pollali

Terdapat sebuah lagenda yang menarik tentang Saktipeetha ini. Sati Dakshayini terjun ke dalam bara api dalam upacara amal bapanya, Daksha, kerana bapanya telah menghina dan memalukan suaminya, Śiva. Dengan sedih, Siva membawa jasad Sati, dan merayau di merata-rata tempat. Maka, Vishnu, atas permintaan Dewa-Dewi, memotong jasad itu dengan cakeranya agar Śiva dapat melupakan isterinya. Bahagian-bahagian yang dipotong itu jatuh di tempat-tempat berlainan dan tempat itu dikenali sebagai Saktipeetha.

 Gaurikunda 
Tempat ini dipercayai sebagai tempat lahir Gauri. Ia terletak 13 km di bawah kuil Kedarnath. 

 Kuil-kuil Shakti yang popular 

 Kuil Kali Dakshineswar
 Kuil Meenakshi, Madurai
 Kuil Kanaka Durga, Vijayawada

 Perayaan-Perayaan Utama 

 Navaratri 
Perayaan ini disambut di seluruh India, dari Kashmir hingga Kanyakumari, dan Kamakhya hingga Hinglaz.

 Penyembah-penyembah Shakti yang Terkenal 

 Sankaracharya 
Sankaracharya, seorang Advaitin sendiri memperkenalkan penyembahan Shakti, aspek feminin Tuhan di semua biaranya. Sankaracharya juga mencipta beberapa ayat-ayat suci Shakti yang masih popular. 

 Sri Ramakrishna 
Sri Ramakrishna pada mulanya menyembah Kali dan akhirnya menyedari Brahman. Menurut Sri Ramakrishna juga Bhakti kepada Tuhan Peribadi akhirnya akan membawa ilmu tentang Brahman. 

Rujukan

Kategori:Dewa-dewi Hindu
Kategori:Mitologi Hindu
Kategori:Hinduisme